**AIŠKINAMASIS RAŠTAS**

**PRIE KLAIPĖDOS MIESTO SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS TARYBOS 2009 M. LAPKRIČIO 26 D. SPRENDIMO** **NR. t2-387 „DĖL KLAIPĖDOS MIESTO SAVIVALDYBĖS ADMINISTRACIJOS STRUKTŪROS IR NUOSTATŲ PATVIRTINIMO“ PAKEITIMO“ PROJEKTO**

**1. Sprendimo projekto esmė, tikslai ir uždaviniai.**

Klaipėdos miesto savivaldybės tarybos 2009 m. lapkričio 26 d. sprendimu Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ patvirtinta savivaldybės administracijos struktūra (keista Klaipėdos miesto savivaldybės tarybos 2011 m. liepos 28 d. sprendimu Nr. T2-245 ,,Dėl Klaipėdos miesto savivaldybės administracijos struktūros pakeitimo“, Klaipėdos miesto savivaldybės tarybos 2012 m. lapkričio 29 d. sprendimu Nr. T2-271 ,,Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“, Klaipėdos miesto savivaldybės tarybos 2013 m. liepos 25 d. sprendimu Nr. T2-189 ,,Dėl Klaipėdos miesto savivaldybės tarybos 2009 m. lapkričio 26 d. sprendimo Nr. T2-387 „Dėl Klaipėdos miesto savivaldybės administracijos struktūros ir nuostatų patvirtinimo“ pakeitimo“) nesudaro galimybės tinkamai organizuoti darbą Klaipėdos miesto savivaldybės administracijoje, todėl siekiant optimalaus teisės aktų įgyvendinimo bei darbo rezultato, struktūra turėtų būti pakeista.

Klaipėdos miesto savivaldybės administracijos nuostatai keičiami nebus, nes keičiant struktūrą, Klaipėdos miesto savivaldybės administracijos funkcijos ir uždaviniai nesikeis.

Savivaldybės administracijos struktūroje siūloma pakeisti:

* 1. **Urbanistinės plėtros departamentas ir Socialinių reikalų departamentas tampa tiesiogiai pavaldūs Savivaldybės administracijos direktoriaus pavaduotojams.**

Klaipėdos miesto savivaldybės administracijos struktūroje, patvirtintoje Klaipėdos miesto savivaldybės tarybos 2009 m. lapkričio 29 d. sprendimu Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ su pakeitimais ir papildymais, Socialinių reikalų departamentas ir Urbanistinės plėtros departamentas yra tiesiogiai pavaldūs Savivaldybės administracijos direktoriui.

Siekiant tinkamai kontroliuoti Socialinių reikalų ir Urbanistinės plėtros departamentų veiklą bei užtikrinti efektyvesnį departamentams priskirtų funkcijų įgyvendinimą, Socialinių reikalų ir Urbanistinės plėtros departamentai priskiriami Savivaldybės administracijos direktoriaus pavaduotojų pavaldumui ir kontrolei.

* 1. **Panaikinami Socialinių reikalų departamento Civilinės metrikacijos ir registracijos skyriaus sudėtyje esantys Civilinės metrikacijos ir Gyvenamosios vietos deklaravimo poskyriai.**

Klaipėdos miesto savivaldybės administracijos struktūroje, patvirtintoje Klaipėdos miesto savivaldybės tarybos 2009 m. lapkričio 29 d. sprendimu Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ su pakeitimais ir papildymais, Socialinių reikalų departamento Civilinės metrikacijos ir registracijos skyrius yra sudarytas iš dviejų poskyrių: Civilinės metrikacijos poskyrio ir Gyvenamosios vietos deklaravimo poskyrio. Poskyrių vedėjų viena iš pagrindinių funkcijų yra padėti skyriaus vedėjui organizuoti poskyrių darbą: paskirstyti užduotis poskyrio darbuotojams, kontroliuoti jų vykdymą, atsakyti už poskyriui priskirtų uždavinių ir funkcijų vykdymą, teikti skyriaus vedėjui siūlymus dėl poskyrio darbuotojų skatinimo, pareigybių aprašymų projektų ir kitų klausimų, susijusių su poskyrio veikla. Pasikeitus teisės aktams, daugelis paslaugų perkelta į elektroninę erdvę, kurioje darbuotojai jas vykdo be poskyrio vedėjų užduočių formavimo. Panaikinus poskyrius ir poskyrių vedėjų pareigybes, likusias poskyrių vedėjų funkcijas galėtų atlikti skyriaus patarėjai.

Atsižvelgiant į aukščiau išdėstytas aplinkybes, būtų tikslinga panaikinti Civilinės metrikacijos ir registracijos skyriaus sudėtyje esančius Civilinės metrikacijos ir Gyvenamosios vietos deklaravimo poskyrius. Valstybės tarnautojų ir darbuotojų, dirbančių pagal darbo sutartis, skaičius Civilinės metrikacijos ir registracijos skyriuje nesikeistų.

* 1. **Jaunimo reikalų koordinatoriaus pareigybės pavadinimas keičiamas į Jaunimo reikalų koordinatorius (vyriausiasis specialistas).**

Valstybės tarnybos departamento 2017 m. pataisytose ir papildytose rekomendacijose dėl valstybės tarnautojų pareigybių aprašymų rengimo, nurodoma, kad jeigu pareigybės pavadinimas yra ne pagal Lietuvos Respublikos valstybės tarnybos įstatymą (šiuo atveju pavadinimas nurodomas vadovaujantis Lietuvos Respublikos socialinės apsaugos ir darbo ministro 2008 m. kovo 4 d. įsakymu Nr. A1-68 „Dėl Pavyzdinio savivaldybės jaunimo reikalų koordinatoriaus pareigybės aprašymo“ (pakeistas Lietuvos Respublikos socialinės apsaugos ir darbo ministro 2011 m. kovo 18 d. įsakymu Nr. A1-137 ir 2013 m. spalio 17 d. įsakymu Nr. A1-585), skliausteliuose turėtų būti nurodomas šios pareigybės atitikmuo pagal suvienodintą pareigybių sąrašą, t. y. specialistas, vedėjas ir panašiai.

Vadovaujantis minėtomis rekomendacijomis, Jaunimo reikalų koordinatoriaus pareigybės pavadinimas keičiamas į „Jaunimo reikalų koordinatorius (vyriausiasis specialistas)“.

* 1. **Įsteigiama Tarpinstitucinio bendradarbiavimo koordinatoriaus (vyriausiojo specialisto) pareigybė.**

Įgyvendinant Lietuvos Respublikos švietimo įstatymo pakeitimo įstatymo Nr. XII-2536 nuostatas ir Lietuvos Respublikos švietimo ir mokslo ministro, Lietuvos Respublikos socialinės apsaugos ir darbo ministro ir Lietuvos Respublikos sveikatos apsaugos ministro 2017 m. rugpjūčio 28 d. įsakymu Nr. V-651/A1-455/V-1004 “Dėl Koordinuotai teikiamų švietimo pagalbos, socialinių ir sveikatos priežiūros paslaugų tvarkos aprašo patvirtinimo“ patvirtinto Koordinuotai teikiamų švietimo pagalbos, socialinių ir sveikatos priežiūros paslaugų tvarkos aprašo nuostatas, įsteigiama Klaipėdos miesto savivaldybės administracijos tarpinstitucinio bendradarbiavimo koordinatoriaus (vyriausiojo specialisto) pareigybė.

Siekiant užtikrinti tinkamą tarinstitucinį bendradarbiavimą, kiekvienoje savivaldybėje nuo 2017 m. rugsėjo 1 d. turi būti įsteigta tarpinstitucinio bendradarbiavimo koordinatoriaus (toliau – Koordinatorius) pareigybė. Klaipėdos miesto savivaldybės administracijoje bus tvirtinama A lygio 12 kategorijos valstybės tarnautojo pareigybė, neįeinanti į struktūrinius padalinius – tiesiogiai pavaldi Klaipėdos miesto savivaldybės administracijos direktoriui ir finansuojama iš Lietuvos Respublikos valstybės biudžeto lėšų.

Koordinatoriaus atliekamos funkcijos būtų šios: rinkti, kaupti ir analizuoti informaciją, susijusią su vaiku ir jo aplinka, jos pagrindu priimti sprendimą dėl prevencinių, tęstinių priemonių taikymo arba nustatyti koordinuotai teikiamų paslaugų poreikį, priimti ir nagrinėti vaiko tėvų (globėjų, rūpintojų), institucijų, įstaigų, organizacijų, teikiančių švietimo, sveikatos priežiūros, socialines, viešosios tvarkos užtikrinimo paslaugas prašymus/informaciją dėl koordinuotai teikiamų paslaugų, inicijuoti jų teikimą, nagrinėti skundus ir pranešimus dėl koordinuotai teikiamų paslaugų ir pagal savo kompetenciją konsultuoti institucijas, įstaigas, organizacijas, asmenis, bendradarbiauti ir pagal poreikį organizuoti bendrus pasitarimus su paslaugas suteikiančiais teikėjais, vadybininkais, organizuoti Vaiko gerovės komisijos posėdžius, atlikti kitas Lietuvos Respublikos vaiko minimalios ir vidutinės priežiūros ir Lietuvos Respublikos švietimo įstatymuose nustatytas funkcijas.

* 1. **Viešosios tvarkos skyriaus Administracinių pažeidimų tyrimo poskyrio pavadinimas keičiamas į Viešosios tvarkos skyriaus Administracinių nusižengimų tyrimo poskyris.**

2017 m. sausio 1 d. įsigaliojus Administracinių nusižengimų kodeksui, Administracinių teisės pažeidimų kodeksas su visais pakeitimais ir papildymais neteko galios, todėl Viešosios tvarkos skyriaus Administracinių pažeidimų tyrimo poskyrio pavadinimas yra keičiamas į „Viešosios tvarkos skyriaus Administracinių nusižengimų tyrimo poskyris“.

* 1. **Panaikinamas Informavimo ir e. paslaugų skyriaus sudėtyje esantis Viešųjų ryšių poskyris.**

Klaipėdos miesto savivaldybės administracijos struktūroje, patvirtintoje Klaipėdos miesto savivaldybės tarybos 2009 m. lapkričio 29 d. sprendimu Nr. T2-387 ,,Dėl Klaipėdos miesto savivaldybės administracijos struktūros ir nuostatų patvirtinimo“ su pakeitimais ir papildymais, Informavimo ir e. paslaugų skyrius (toliau – Skyrius) yra sudarytas iš Informacinių technologijų poskyrio, Vieno langelio ir e. paslaugų poskyris, Viešųjų ryšių poskyris (toliau – Poskyris).

Nuo 2013 m. balandžio 3 d. patvirtinus Klaipėdos miesto savivaldybės administracijos struktūrą, Viešųjų ryšių skyrius tapo Informavimo ir e. paslaugų skyriaus sudėtyje esančiu Poskyriu. Šiuo metu Poskyryje yra įsteigtos trys pareigybės: 1 poskyrio vedėjo, 1 valstybės tarnautojo ir 1 darbuotojo, dirbančio pagal darbo sutartį.

Atsižvelgiant į Poskyrio veiklos sritį – viešieji ryšiai bei funkcijas – tinkamas vidinės ir išorinės komunikacijos užtikrinimas, tikslinga vidinės komunikacijos funkciją perduoti Savivaldybės administracijos direktoriaus vyriausiajam padėjėjui, kurio pareigybė yra įsteigiama, siekiant efektyvinti organizacijos vidinę komunikaciją. Efektyvi vidinė komunikacija yra vienas svarbiausių organizacijos sėkmingo funkcionavimo elementų, užtikrinančių sklandžią veiklą, kuriančių darnius darbuotojų ir vadovybės tarpusavio santykius bei darančių įtaką sprendimo priėmimo procesams. Pažymėtina, kad išorinės komunikacijos sustiprinimui, greitesniam informacijos perdavimui ir kontrolei reikalinga kaip įmanoma trumpesnė informacijos perdavimo grandis.

Vadovaujantis Viešojo administravimo įstatymo nuostatomis, poskyris yra sudaromas iš ne mažiau kaip 3 pareigybių, todėl Poskyris ir atitinkamai Poskyrio vedėjo pareigybė naikinami, įsteigiant 2 likusias valstybės tarnautojų vyriausiųjų specialistų pareigybes, tiesiogiai pavaldžias Informavimo ir e. paslaugų skyriaus vedėjui. Informavimo ir e. paslaugų skyriaus vyriausieji specialistai vykdytų analogiškas funkcijas, kaip ir iki Administracijos struktūros pakeitimo.

Panaikinus Informavimo ir e. paslaugų skyriaus Viešųjų ryšių poskyrį, sumažės viena vadovavimo pozicija, sutrumpės vertikali hierarchijos grandis.

* 1. **Įsteigiama Klaipėdos miesto savivaldybės administracijos direktoriaus vyriausiojo padėjėjo pareigybė.**

Siekiant pagerinti Savivaldybės administracijos darbuotojų vidaus komunikavimą, organizacijos vidaus procedūrų kontrolę įsteigiama Klaipėdos miesto savivaldybės administracijos direktoriaus vyriausiojo padėjėjo (toliau – vyriausiasis padėjėjas) darbuotojo, dirbančio pagal darbo sutartį, pareigybė, tiesiogiai pavaldi Savivaldybės administracijos direktoriui.

Vyriausiojo padėjėjo funkcijos būtų šios:

* Organizacijos vidaus procedūrų kontrolės srityje: Savivaldybės administracijos direktoriaus kuruojamų padalinių tinkamo pavedimų (sprendimų, potvarkių, įsakymų, raštų, prašymų, paklausimų) įvykdymo kontrolė,vykdytojų informavimas apie vėluojančias užduotis,dalyvavimas Savivaldybės institucijų ir Administracijos direktoriaus sudarytose komisijose bei darbo grupėse Administracijos direktoriaus kompetencijai priskirtais klausimais;
* Vidinės komunikacijos užtikrinimas. Savivaldybės administracijoje yra 456,5 pareigybės, kurių veikla paskirstyta septyniuose skirtingose miesto vietose. Administracijos direktoriaus vyriausiasis padėjėjas bus atsakingas už vidinės komunikacijos užtikrinimą, konsultavimą ir informacijos keitimosi Savivaldybės administracijos viduje (vertikali ir horizontali komunikacija) organizavimą,už vidaus komunikacijos renginius.

Vyriausiojo padėjėjo pareiginė alga būtų nustatoma pagal Darbo apmokėjimo sistemos aprašą (pareigybė A2 lygio).

* 1. **Tarptautinių ryšių, verslo plėtros ir turizmo skyriaus pavadinimas keičiamas į Tarptautinių ryšių ir ekonominės plėtros skyrius.**

Investicijų ir ekonomikos departamento Tarptautinių ryšių, verslo plėtros ir turizmo skyriaus (toliau – Skyrius) pavadinimas keičiamas į Investicijų ir ekonomikos departamento Tarptautinių ryšių ir ekonominės plėtros skyrius. Skyriaus pavadinimas, uždaviniai ir funkcijos tik fragmentiškai (tarptautiniai ryšiai, verslas ir turizmas) atspindi Investicijų ir ekonomikos departamento uždavinius, susijusius su ekonomikos plėtra. Taip pat Investicijų ir ekonomikos departamento pavaldumui yra priskirta VšĮ Klaipėdos ekonominės plėtros agentūra, kuri yra atsakinga už ekonominės plėtros įgyvendinimą Klaipėdoje. Šios įstaigos kuravimas yra pavestas Skyriui, nors jo funkcijose yra numatyta tik dalis funkcijų (verslas ir turizmas), susijusių su ekonomine plėtra.

Pakeitus Tarptautinių ryšių, verslo plėtros ir turizmo skyriaus pavadinimą, Tarptautinių ryšių ir ekonominės plėtros skyrius turės galimybę labiau kompleksiškai dirbti su ekonomikos plėtra, užtikrindamas parengtos miesto ekonominės strategijos įgyvendinimą. Rengiama miesto ekonominė strategija numato taip pat ir aktyvaus bei sveikatos turizmo krypčių įgyvendinimą, tame tarpe ir vandens turizmo (šalia kruizinės laivybos, buriavimo, numatoma vandenslidės, jėgos aitvarai ir kita).  Skyrius ir toliau bus atsakingas už jachtklubo veiklą, tęs pradėtus darbus dėl kurortinio statuso Smiltynei suteikimo. Į šiuos klausimus  galės pažvelgti labiau kompleksiškai per ekonominės plėtros prizmę - investicijų pritraukimą į teritoriją. Tokiu būdu bus užtikrinta tampresnė sąveika su Investicijų ir ekonomikos departamento Projektų skyriumi.

Skyrius turėtų būti atsakingas už nuoseklų Investicijų ir ekonomikos departamento funkcijų, susijusių su ekonomine plėtra plačiąją prasme (investicijų ir inovacijų skatinimas įvairiose ekonominėse veiklose ir atitinkamos rinkodaros politikos formavimas) vykdymą ir koordinavimą.

**2. Projekto rengimo priežastys ir kuo remiantis parengtas sprendimo projektas**

Vietos savivaldos įstatymo 16 straipsnio 2 dalies 10 punkte nurodyta, kad išimtinė savivaldybės tarybos kompetencija yra savivaldybės administracijos struktūros, nuostatų ir darbo užmokesčio fondo tvirtinimas, didžiausio leistino valstybės tarnautojų pareigybių ir darbuotojų, dirbančių pagal darbo sutartis, skaičiaus savivaldybės administracijoje nustatymas savivaldybės administracijos direktoriaus siūlymu mero teikimu.

**3. Kokių rezultatų laukiama.**

Klaipėdos miesto savivaldybės administracijos struktūros pakeitimu siekiama užtikrinti efektyvesnį darbo organizavimą ir tinkamą vidinę komunikaciją Savivaldybės administracijoje. Etatų (pareigybių) skaičius nebus didinamas. Bus sumažintos trys vadovaujančios pareigybės skyriuose, kuriuose tarpinė vadovaujama grandis tapo netikslinga. Proporcingai suskirstytas aukščiausių vadovų (administracijos direktoriaus ir administracijos direktoriaus pavaduotojų) koordinuojamų asmenų skaičius. Visiems pertvarkoje dalyvaujantiems darbuotojams bus pasiūlytos pareigos žemesnėse arba lygiavertėse pareigose.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Lėšų gali reikėti tuo atveju, jeigu šiuo metu dirbantys tarnautojai ar darbuotojai atsisakytų dirbti pakeistomis sąlygomis ir reikėtų nutraukti tarnybos ar darbo santykius. Pertvarkai papildomų lėšų nereikės, jei tokių bus – per ateinančius metus išlaidos susibalansuos.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – Klaipėdos miesto savivaldybės administracijai bus sudarytos galimybės efektyviau organizuoti įstaigos darbą. Neigiamos pasekmės – nenumatytos.

PRIDEDAMA:

1. Teisės aktų išrašas, 1 lapas.
2. Klaipėdos miesto savivaldybės administracijos struktūros projektas, 1 lapas.
3. Klaipėdos miesto savivaldybės administracijos struktūros lyginamasis variantas, 1 lapas.
4. Klaipėdos miesto savivaldybės tarybos 2010 m. gegužės 6 d. sprendimo Nr. T2-95 „Dėl Klaipėdos miesto savivaldybės administracijos nuostatų patvirtinimo“ kopija, 7 lapai.

Savivaldybės administracijos direktorius Saulius Budinas